Diari Oficial de la Generalitat Valenciana


Sumari del DOGV 4368, del 30-10-2002 (2002/11999)

RESOLUCIÓ de 24 de setembre de 2002, del conseller d'Obres Públiques, Urbanisme i Transports, per la qual s'aprova definitivament les modificacions número 1 i 3 del projecte de modificació puntual núm. 9 del Pla General d'Ordenació Urbana del municipi de la Vall d'Uixó (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4368

Data del DOGV
:   30-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11959


Data del document
:   24-09-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vall d'Uixó, la
    * pla d'urbanisme

RESOLUCIÓ de 24 de setembre de 2002, del conseller d'Obres Públiques, Urbanisme i Transports, per la qual s'aprova definitivament les modificacions número 1 i 3 del projecte de modificació puntual núm. 9 del Pla General d'Ordenació Urbana del municipi de la Vall d'Uixó (Castelló). [2002/11565]
  
Vist l'expedient relatiu a la modificació núm. 1 i 3 del projecte de modificació puntual núm. 9 del Pla General d'Ordenació Urbana, promogut per l'Ajuntament de la Vall d'Uixó (Castelló), i de conformitat amb el següents,
  
Antecedents de fet
  
Primer
  
El ple de l'Ajuntament de la Vall d'Uixó, en la sessió de 19 de desembre de 2001, va acordar sotmetre a informació al públic la modificació puntual núm. 9, la qual cosa es va portar a terme mitjançant anuncis publicats en el periòdic Mediterráneo, de 14 de gener de 2002, i en el Diari Oficial de la Generalitat Valenciana número 4.175, de 24 del mateix mes i any. Transcorregut el període d'informació al públic, durant el qual es van formular dos al·legacions, el ple de l'Ajuntament va aprovar provisionalment la modificació en la sessió de 25 de març de 2002.
  
Segon
  
El projecte consta de memòria i plànols.
  
Tercer
  
La Comissió Territorial d'Urbanisme de Castelló, en la sessió realitzada amb data 18 de juny de 2002, va acordar aprovar definitivament les modificacions 2 i de la 4 a la 15 del projecte de modificació puntual núm. 9 del Pla General de la Vall d'Uixó, i informar favorablement sobre les modificacions número 1 i 3 del projecte de modificació puntual núm. 9 del Pla General d'Ordenació Urbana del municipi de La Vall d'Uixó, i elevar respecte d'estes proposta d'aprovació definitiva al conseller d'Obres Públiques, Urbanisme i Transports.
  
Quart
  
Amb data 23 de setembre de 2002, el conseller d'Obres Públiques, Urbanisme i Transports, d'acord amb el que establix l'article 55.4 de la Llei Reguladora de l'Activitat Urbanística, va emetre informe favorable sobre l'alteració de les zones verdes afectades per la modificació núm. 1 del projecte de modificació puntual núm. 9 del Pla General d'Ordenació Urbana de la Vall Uixó.
  
Fonaments de dret
  
Primer
  
Quant a la tramitació de la modificació ha sigut correcta, de conformitat amb el que establixen els articles 38 i següents de la Llei 6/1994, de 15 de novembre, Reguladora de l'Activitat Urbanística (en avant LRAU).
  
Segon
  
Respecte a la documentació es considera completa, als efectes del compliment del que estableix l'article 27 de la LRAU.
  
Tercer
  
El projecte complet de la modificació puntual núm. 9 conté un total de 15 modificacions puntuals al vigent pla general del municipi de la Vall d'Uixó, aprovat definitivament el 8 de febrer de 1995, 13 de les quals han sigut aprovades definitivament per la Comissió Territorial d'Urbanisme de Castelló de 18 de juny de 2002, i van ser objecte d'informe favorable la modificació puntual núm. 1 i núm. 3, i remeses al conseller d'Obres Públiques, Urbanisme i Transports per a la seua aprovació definitiva per comportar alteració de zones verdes i, requerir informe previ del Consell Superior d'Urbanisme.
  
Quart
  
Quant al fons de l'assumpte, respecte a la modificació núm.1 referent al canvi d'ubicació i de qualificació de dos illes edificables i de la zona verda de sistema local núm. 28, de l'Àrea d'Ordenança VI-Moleta, esta comporta la desaparició de dos illes residencials de 5 plantes, denominades CC de 530,66 m² i una edificabilitat de 2.653,30 m² sostre, i Bloc-1 de 1.475,35 m² i una edificabilitat de 7.376,75 m² sostre, i concentra tota l'edificabilitat en una única illa, el mateix Bloc-1 però ampliant-lo i permetent 7 plantes en una superfície de 1.553 m² i una edificabilitat de 10.030,05 m² sostre, que resulta de la suma de les anteriors.
  
La dita modificació queda justificada per la conveniència de concentrar tota l'edificabilitat en una única illa, el mateix Bloc 1, i queda 453,01 m² de zona verda.
  
Atés que el present expedient suposa una diferent qualificació o ús urbanístic de les zones verdes o espais lliures anteriorment previstos, de conformitat amb el que disposa l'article 55.4 de la LRAU, amb data 23 de setembre de 2002, s'emet informe favorable del conseller d'Obres Públiques Urbanisme i Transports, segons establix la disposició transitòria novena de la LRAU, sense que siga preceptiu, per a este cas concret, la intervenció del Consell Jurídic Consultiu, atés que l'objecte específic de la modificació plantejada no són les zones verdes.
  
Cinqué
  
La modificació núm. 3 suposa un canvi d'alineació d'una illa del carrer Calvari en el tram situat entre el carrer Blasco Ibáñez i el carrer poeta Llorente, que en el Pla General vigent establix una alineació diferent de la de l'edificació existent, i apareix una reculada obligatòria mitjana de 6,5 metres que afecta cinc edificacions de dos plantes destinades a habitatges unifamiliars, passant l'amplària mitjana en este punt, de 9,50 metres a 15 metres. La justificació de la modificació consistix a indicar que esta es produïx en una zona consolidada per l'edificació i dins d'una trama urbana amb carrers en la majoria dels casos inferior a 10 metres, per la qual cosa es considera injustificada tal alineació.
  
Per a això, es proposa mantenir l'alineació de les edificacions existents i reduir l'edificabilitat prevista en el Pla General per als cinc immobles, passant de quatre a dues plantes, reduint-se l'aprofitament lucratiu previst en 263,56 m²t, i reduint-se també el vial en 336 m²s. A fi de justificar l'article 17 de l'annex del Reglament de Planejament de la Comunitat Valenciana, pel que fa a verificar que la relació entre l'índex de sòl dotacional i l'índex d'edificabilitat bruta de la nova ordenació siga major que la mateixa relació en l'antiga ordenació, es pren com a àrea virtual tot el nucli del centre urbà, compost per les Àrees d'Ordenances I-Nucli, II-Eixample, III-Polígon i VI-Moleta, per la qual cosa a les xifres indicades anteriorment, s'afigen els 453,01 m² de zona verda provinents de la Modificació número 1 citada anteriorment.
  
Sisé
  
Les determinacions contingudes en el present expedient es consideren correctes, des del punt de vista de les exigències de la política urbanística i territorial de la Generalitat, tal com s'exposa en l'article 40 de la LRAU.
  
Seté
  
El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 i 54 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, i de conformitat amb l'Acord de la Comissió Territorial d'Urbanisme de Castelló, resolc:
  
Aprovar definitivament les modificacions número 1 i 3 del projecte de modificació puntual núm. 9 del Pla General d'Ordenació Urbana del municipi de la Vall d'Uixó (Castelló).
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'esta, de conformitat amb el que establixen l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que estime oportú.
  
València, 24 de setembre de 2002.- El conseller d'Obres Públiques, Urbanisme i Transports: José Ramón García Antón.